สว.โอบาม่า ยืนยัน พร้อมจัดการปัญหาเศรษฐกิจสหรัฐ ทันทีที่เข้ารับตำแหน่ง
ประธานาธิบดีจอร์จ บุช และ สว.บารัค โอบามา ว่าที่ประธานาธิบดีคนใหม่ของสหรัฐ ย้ำถึงความสำคัญในการผลัดเปลี่ยนรัฐบาลอย่างราบรื่น นอกจากนี้
สว.โอบามาแถลงทางรายการวิทยุสุดสัปดาห์ของพรรคเดโมแครตว่ารัฐบาลของเขา จะเริ่มงานฟื้นฟูเศรษฐกิจในทันทีที่รับตำแหน่งและได้เรียกร้องรัฐสภาให้อนุมัติแผนกระตุ้นเศรษฐกิจ โดยเร็วที่สุด ว่าที่ประธานาธิบดีสหรัฐกล่าวว่าความจำเป็นประการแรกคือ แผนช่วยเหลือคนชั้นกลางการลงทุนเพื่อสร้างงาน และหาทางบรรเทาความทุกข์ยาก ของภาคครัวเรือนที่มีรายได้ลดลงและเงินออมหดหาย หลังจากนั้นจะจัดการกับวิกฤติการเงินที่ส่งผลกระทบไปถึงภาคเศรษฐกิจส่วนอื่นๆและสร้างความเชื่อมั่นให้กับแผนกอบกู้เศรษฐกิจ ที่ผ่านรัฐสภาจะสามารถนำเสถียรภาพมาให้แก่ตลาดการเงินโดยคำนึงถึงความคุ้มค่าของเงินภาษีราษฏรและไม่ใช่ปกป้องบริษัทการเงินที่บริหารงานผิดพลาด ว่าที่ประธานาธิบดีสหรัฐยังได้กล่าวถึงรายงานตัวเลขคนตกงาน1 ล้าน 2 แสนคนในปีนี้ ที่สหรัฐว่าทำให้ต้องดำเนินการอย่างเร่งด่วนซึ่งทันทีที่ได้รับรายงานก็ได้นำมาหารือกับสมาชิก ในคณะที่ปรึกษาเศรษฐกิจ ช่วงการผลัดเปลี่ยนรัฐบาลเพื่อนำไปจัดทำเป็นนโยบายแก้ไขปัญหาวิกฤติ ทางด้านประธานาธิบดีจอร์จ บุชแถลงทางวิทยุสุดสัปดาห์ ว่าจะดำเนินการทุกอย่าง เพื่อช่วยว่าที่ประธานาธิบดีสหรัฐประสบความสำเร็จ ประธานาธิบดีบุช กล่าวว่า ในตอนที่เขาโทรศัพท์ไปแสดงความยินดีกับสว.โอบามาที่ได้รับเลือกตั้งเป็นประธานาธิบดีนั้นเขาบอกกับสว.โอบามาให้วางใจว่า จะได้รับความร่วมมืออย่างเต็มที่ในช่วงการผลัดเปลี่ยนรัฐบาล ซึ่งเป็นประเด็นที่เขาให้ความสำคัญมากที่สุด ในช่วงเวลาที่เหลืออยู่ประธานาธิบดีบุชจะพบหารือกับสว.โอบามาที่ทำเนียบขาวในวันนี้ เพื่อหารือเรื่องการส่งมอบตำแหน่ง ซึ่งการผลัดเปลี่ยนที่ราบรื่นเป็นสิ่งสำคัญต่อความมั่นคงของประเทศ ประธานาธิบดีบุชบอกว่า นี่เป็นครั้งแรกในรอบ 40 ปีที่มีการเปลี่ยนประธานาธิบดีในช่วงสงครามสหรัฐยังต้องต่อสู้กับพวกสุดโต่งที่ใช้ความรุนแรง ซึ่งจะอาศัยจังหวะเวลานี้ทำอันตรายประชาชนอเมริกัน ดังนั้นรัฐบาลของเขาจะทำงานหนัก เพื่อสร้างความมั่นใจว่าประธานาธิบดีคนใหม่และคณะจะสามารถทำงานต่อไปโดยไม่สะดุด ประธานาธิบดีบุชยืนยันว่าจะยังคงเดินหน้าแก้ปัญหาเศรษฐกิจและได้เรียกร้องไปยังรัฐสภา ให้อนุมัติข้อตกลงการค้าเสรีกับโคลอมเบีย ปานามาและเกาหลีใต้ และในวันที่ 15 พฤศจิกายนนี้ประธานาธิบดีบุชก็จะเป็นเจ้าภาพการประชุมสุดยอดเศรษฐกิจที่ทำเนียบขาว ขณะเดียวกันมีรายงานว่าสว.โอบามายังไม่ได้ให้คำมั่นใดๆ กับโปแลนด์ ในการติดตั้งระบบโลห์ป้องกันขีปนาวุธที่ประเทศนี้นายเดนิส แมคโดนัลด์ ผู้ช่วยของสว.โอบามา ยืนยันว่า ว่าที่ประธานาธิบดีสหรัฐได้หารือทางโทรศัพท์กับประธานาธิบดีโปแลนด์ เลค คัชซินสกี้ เมื่อวันศุกร์ โดยที่สว.โอบามากล่าวเพียงว่า จะสนับสนุนระบบโลห์ป้องกันขีปนาวุธ ก็ต่อเมื่อพิสูจน์ได้ว่าเทคโนโลยีนี้สามารถใช้งานได้จริง